KURZUS: Áruszállítás

MODUL: I. modul: Szállítmányozási alapismeretek

5. lecke: Légi áruszállítás

| Cél: A tananyag célja, hogy a hallgató megismerje, felfrissítse a légi áruszállításhoz kapcsolódó alapfogalmakat illetve azok jelentését. A későbbi fejezetekben megismertekkel összekapcsolva így teljes képet alkothat azok eszközeiről és folyamatairól.
Követelmények: Ön akkor sajátította el megfelelően a tananyagot, ha képes
felsorolásból ki tudja választani, mikor alkalmazható előnyösen a légi áruszállítás; felsorolásból ki tudja választani a légi áruszállítás jellemzőit; az egyes légi áruszállító járművek ábráját párosítani tudja azok megnevezésével;
Időszükséglet: A tananyag elsajátításához körülbelül 30 percre lesz szüksége.
Kulcsfogalmak:
légi áruszállítás, IATA, merevszárnyú repülőgépek, forgószárnyú repülőgépek.
Általános jellemzés
Jegyezze meg, főként milyen áruk szállítására alkalmazható a légi szállítás! Sorolja fel a légi áruszállítás előnyeit és hátrányait!
A légi áruszállítást elsősorban akkor célszerű igénybe venni, ha kis mennyiségű, tömegegységre nagy értékű árukat kell nagy távolságra, sürgősen eljuttatni. Ilyen áruk pl. a gyorsan romló áruk (pl. primőr gyümölcsök, zöldségek, vágott virág), az élő baromfi (pl. naposcsibe) sürgősen beszerzendő pótalkatrészek, gyógyszerek, ékszerek, szőrmék stb.
Főbb előnyei:
nagy szállítási távolságok esetén viszonylag rövid az áruk eljutási ideje. Az IATA (International Air Transport Association = Nemzetközi Légifuvarozási Szövetség) megállapításai szerint a légi áruszállítás előnye a közúti és a vasúti áruszállítással szemben már 800 km-es szállítási távolság fölött érvényesül; a többi közlekedési alágazathoz képest viszonylag kicsik az árukat érő igénybevételek, ezért viszonylag kicsi a csomagolás költségigénye is; a szállítási határidők betartását egyedül a szélsőséges időjárási viszonyok zavarhatják.
Főbb hátrányai:
csak az áruk egy bizonyos köre esetén vehető számításba. Általában kiesnek a légi áruszállítás köréből az ömlesztett tömegáruk, valamint a nagytömegű, terjedelmes darabáruk. Viszonylag széles a légi szállításból kizárt áruk köre is, ilyenek pl.: a gyúlékony anyagok, a robbanóanyagok, a lőfegyverek és lőszerek, a radioaktív anyagok, a sűrített gázok, a mérgek és mérgező hatású anyagok, valamint az oxidáló vagy korrózióra hajlamos anyagok; az áruk repülőtérre való fel-, illetve elfuvarozására és emiatt gyakran többszöri átrakására, átmeneti tárolására van szükség, ami jelentős mértékben megnövelheti az áruk eljutási idejét. Az áruk eljutási idejének gyakran mindössze 10 %-át teszi ki a tulajdonképpeni légi szállítás időigénye; a többi közlekedési alágazathoz képest a legnagyobb a szállítás fajlagos energiaigénye, ezért viszonylag magasak a fuvardíjak; környezetvédelmi szempontból kedvezőtlen lehet a zajhatás, különösen akkor, ha a repülőtér lakott terület közelében van.
A légi áruszállítás járművei
Jegyezze meg a légi áruszállítás járműveinek csoportjait és azok jellemzőit! Törekedjen arra, hogy ábra alapján felismerje az egyes járműtípusokat!
A légi áruszállító járművek főbb csoportjai:
merevszárnyú repülőgépek az utasforgalomból kivont, a légi áruszállítás céljaira átalakított személyszállító gépek; személy- és áruszállításra egyaránt alkalmas repülőgépek; kifejezetten áruszállítási célra kifejlesztett ún. áruszállító repülőgépek forgószárnyú repülőgépek (helikopterek)
Az áruszállításra átalakított hagyományos személyszállító repülőgépek egyedi árudarabok, sajátos rakodólapos és konténeres rakományok szállítására alkalmasak.
A légi áruszállító járművek főbb csoportjai
5.1. ábra
Utasszállító repülőgép ábrája, az utastér és raktér elhelyezkedésével
5.2. ábra
A személy- és áruszállításra egyaránt alkalmas repülőgépeknél a fedélzetet személyszállításra, a fedélzet alatti rakodóteret áruszállításra használják, de igény esetén a fedélzet is átalakítható - kézi erővel mozgatható belső szerelvényekkel - áruszállítási célra.
Áruszállító repülőgépek esetén megkülönböztethetünk klasszikus áruszállító repülőgépeket, amikor a gép felépítése hasonló a személyszállítóéhoz, de rakodást könnyítő ajtókkal és belső berendezésekkel látják el. Megkülönböztethetünk továbbá olyan gépeket, amelyeket speciális túlméretes vagy túlsúlyos áruszállításra építettek. Áruszállító kategóriába sorolhatok azok a katonai gépek is, amelyeket kifejezetten katonai eszközök és felszerelések (pl. terepjáró, harckocsi) szállítására terveztek és építettek.
Boeing 747 áruszállító repülőgép rakodást segítő ajtóval az orrban
5.3. ábra
Airbus Beluga speciális áruszállító repülőgép túlméretes áruk szállítására
5.4. ábra
Boeing C17 katonai szállítógép
5.5. ábra
Az áruszállító repülőgépek egyes típusainak a fedélzetén a legnagyobb IATA-konténerek és rakodólapok, más típusokén pedig az ISO szerinti légi konténerek helyezhetők el. A fedélzet alatti rakodóterek kisebb IATA-konténerek és rakodólapok elhelyezésére alkalmasak.
Rakodásra váró áruszállítógép speciális légi konténerekkel
5.6. ábra
A forgószárnyú repülőgépeket elsősorban különleges szállítási feladatok végrehajtására (egyébként nem vagy csak nehezen megközelíthető helyekre pl. hegycsúcsokra való szállításhoz) használják, de alkalmazhatók konténerek szállítására is. Egyes változataiknál a szállított konténerek nem a belső rakodótérben vannak, hanem függesztve helyezhetők el a különleges kialakítású futóművek között.
Helikopteres szállítási feladat
5.7. ábra

| Önellenőrző kérdések
1. Jelölje meg mikor alkalmazható előnyösen a légi áruszállítás!
| Kis mennyiség, kis érték, kis távolság.
| Kis mennyiség, nagy érték, kis távolság.
| Kis mennyiség, nagy érték, nagy távolság.
| Nagy mennyiség, nagy érték, kis távolság.
| Nagy mennyiség, kis érték, nagy távolság.
2. Jelölje meg, az alábbiak közül mik a légi áruszállítás jellemzőit!
| Rövid eljutási idő.
| Alacsony igénybevételek.
| Érzéketlen az időjárásra.
| Szállítható árufajták széles köre.
| Háztól házig szállítás lehetősége.
| Magas fajlagos energiaigény.
| Magas környezetkárosító hatás.
| Magas fuvardíjak.
3. Párosítsa az egyes járművek ábráját azok megnevezésével! Írja be az ábrán látható számokat a megfelelő mezőbe! Túlméretes áruk szállítására szolgáló repülőgép: Normál áruszállító repülőgép: Katonai áruszállító repülőgép: Áruszállító helikopter: