KURZUS: Áruszállítás

MODUL: I. modul: Szállítmányozási alapismeretek

1. lecke: Fogalmak

| Cél: A tananyag célja, hogy a hallgató megismerje, felfrissítse a szállítmányozáshoz kapcsolódó alapfogalmakat illetve azok jelentését. A későbbi fejezetekben megismertekkel összekapcsolva így teljes képet alkothat a szállítmányozás eszközeiről és folyamatairól.
Követelmények: Ön akkor sajátította el megfelelően a tananyagot, ha képes
párosítani tudja egymáshoz a fuvarozás, fuvaroztatás, szállítás, szállítmányozás fogalmakat és azok definícióját; fel tudja sorolni, hogy földrajzi szempontok alapján milyen fuvarozásokat különböztetünk meg; meg tudja fogalmazni, mit értünk fuvarlevél és szállítólevél alatt; felsorolásból ki tudja választani a szállítmányozó fogalmát; felsorolásból ki tudja választani, ki lehet fuvaroztató; felsorolásból ki tudja választani a szállítmányozás közgazdasági szerepére igaz állításokat.
Időszükséglet: A tananyag elsajátításához körülbelül 30 percre lesz szüksége.
Kulcsfogalmak:
szállítás, fuvarozás, fuvarozó, fuvaroztatás, szállítmányozás.
A szállítás
Tanulja meg a szállítás fogalmát! Jegyezze meg, milyen esetekben beszélünk szállításról!
A szállításon az adásvételi ügylet teljesítését értjük. Ez azt jelenti, hogy az áru tulajdonosa - az eladó - az ügylet lebonyolítására vonatkozó szerződés adott feltételeinek teljesítése ellenében, a szerződésben ugyancsak kikötött paritásponton - lemond a vevő javára az áru fölötti rendelkezési jogáról, és azt a vevőre ruházza át.
A szállítás tehát kereskedelmi fogalom. Kereskedelmi értelméből következik, hogy nem jelenti önmagában a helyközi árumozgásról való gondoskodást vagy annak elvégzését. Az eladó pl. akkor is eleget tesz szállítási kötelezettségének, ha megszabott paritás esetén - a vonatkozó egyéb feltételek teljesítése mellett - saját gyárában vagy raktárában a vevő rendelkezésre bocsátja az árut. (szállítási szerződés = adás-vételi szerződés)
A fuvarozás
Jegyezze meg, mit értünk fuvarozás alatt! Tanulja meg, milyen személy lehet fuvarozó!
A fuvarozás az a művelet, amelyet az áru helyváltoztatása érdekében kell elvégezni. A helyváltoztatás kezdőpontja rendszerint a termelési vagy tárolási hely (gyár, üzem, bánya, termőhely, raktár), célpontja a felhasználás, illetve a rendeltetés helye.
A fuvarozást az áruk továbbítására alkalmas, különféle szárazföldi, vízi (folyami, tengeri), légi közlekedési eszközökkel végzik, de fontos szerep jut a vezetékes (légvezeték, csővezeték) árutovábbításnak is. A fuvarozás elvégzésére vállalkozó természetes vagy jogi személyt fuvarozónak nevezzük.
A fuvarozást általában az e célra szerveződött és szakosodott vállalkozók, a fuvarozók:
vasutak, közúti fuvarozócégek, hajótársaságok, légitársaságok
végzik, fuvardíj ellenében.
Jegyezze meg, milyen esetben lehet a fuvarozó és a fuvaroztató azonos!
Alkalmas fuvareszközök és egyéb felkészültség birtokában a fuvarozást a gazdasági élet más szereplői, a termelők és felhasználók maguk is elvégezhetik. Ebben az esetben a fuvaroztató és a fuvarozó személye azonos. A fuvarozó tehát az előbbi esetben is fuvaroz, nem pedig szállít, amint azt a köznyelvben gyakran emlegetik
Jegyezze meg, hogy földrajzi szempontok alapján milyen fuvarozásokat különböztetünk meg!
A fuvarozás fogalmilag a közigazgatási terület, illetve az országon belüli vagy országok közötti jelleg szerint is megkülönböztethető. Attól függően, hogy a fuvarozás egy közigazgatási helységen (község, város) belül, két vagy több ország között (esetleg tranzit országon keresztül) történik, megkülönböztetünk
helyi (helységen belüli), helyközi (belföldi) és nemzetközi fuvarozást.
A fuvaroztatás
Fogalmazza meg, kit nevezünk fuvaroztatónak!
Azt a természetes vagy jogi személyt, aki az áru továbbításával, azaz elfuvarozásával egy másik vállalkozót bíz meg díjazás (fuvardíjfizetés) ellenében, fuvaroztatónak nevezzük.
Fogalmazza meg, mit tartalmaz a fuvarozási szerződés! Jegyezze meg, mit értünk fuvarlevél és szállítólevél alatt!
A megbízás megtörténtét és a fuvarozási feladat elvállalását tanúsító okmányt pedig fuvarozási szerződésnek nevezzük. Ez a szerződés a fuvaroztató és a fuvarozó közötti jogviszony létrejöttét tanúsítja. A szerződést, mint fuvarokmányt fuvarlevélnek nevezzük. Ha valaki saját maga számára saját fuvareszközeivel végez fuvarozást, azt "saját számlás" fuvarozásnak nevezik, ez esetben szállítólevelet állítanak ki, amely megfelel a fuvarokmánynak.
A szállítmányozás, a szállítmányozó
Jegyezze meg, ki nevezünk szállítmányozónak, és sorolja fel feladatait!
A Polgári Törvénykönyv megfogalmazása szerint szállítmányozási szerződés alapján a szállítmányozó köteles valamely küldemény továbbításához szükséges fuvarozási és egyéb szerződéseket a saját nevében és megbízója számlájára megkötni, valamint küldemény továbbításával kapcsolatos egyéb teendőket elvégezni, a megbízó pedig köteles az ezért járó díjat megfizetni.
A gazdasági élet szereplői csak kivételes esetben vállalkoznak olyan feladatok ellátására, amelyek szakmai tevékenységi körükön kívül esnek. Ilyen például az áru adásvételénél elkerülhetetlen árutovábbítás szervezési és technikai feladatainak összehangolása. Ennek során figyelembe kell venni a mindenkori közlekedési és csatlakozó infrastruktúrát, olyan módon, hogy a küldemény a leggyorsabb, legbiztonságosabb és leggazdaságosabb feltételekkel jusson el a rendeltetési helyére.
Ennek megszervezése széleskörű földrajzi, közlekedési, fuvarozási, fuvarjogi stb. ismereteket, tőkeerőt, nemzetközi kapcsolatokat igényel, amelyekkel - a szükséges idegen nyelvtudás mellett - csak szakmailag jól képzett specialisták, a szállítmányozók (speditőrök) rendelkeznek.
A szállítmányozó árufuvarozás megszervezését vállalja, tehát elsősorban szellemi tőkéjét értékesíti. Elvégzi mindazokat a teendőket, amelyek a megbízó feladatai lennének:
saját nevében, de megbízója (a vevő vagy az eladó) költségére és kockázatára megköti az áru továbbításához szükséges szerződéseket a fuvarozókkal és más közreműködőkkel, gondoskodik a hatósági (pl. vám, növény-egészségügyi, környezetvédelmi stb.) előírások betartásáról.
A szállítmányozó tehát közvetlen kapcsolat a fuvaroztató, a fuvarozó és az egyéb közreműködők között.
A fuvaroztatók
Jegyezze meg, ki lehet fuvaroztató!
A fuvarozás fogalmi és jogi tartalma nem változik attól, hogy ki és kinek a megbízásából végzi a fuvarozást. Attól függően, hogy ki vállalta szerződés szerint az áru elfuvarozásával járó költséget és kockázatot, fuvaroztató lehet
maga az eladó (exportőr), a vevő (importőr), illetve a szállítmányozó
A szállítmányozó egyébként szükségszerűen fuvaroztató, mert megbízásából származóan elvállalta azt kötelezettséget, hogy saját nevében, de megbízója költségére megköti a fuvarozóval a fuvarozási szerződést. A fuvarozó szempontjából közömbös, hogy ki a fuvaroztató, számára csak a megbízás elnyerése fontos.
A szállítmányozás szerepe a külkereskedelmi áruforgalom lebonyolításában
A megtermelt áru tulajdonosának alapvető célja, hogy az áru új gazdára találjon, az árut értékesítse. Ebből az is következik, hogy a termék a legritkább esetben használható fel a termelés, gyártás helyén. Az értékesítés rendszerint helyváltoztatással jár, s ezzel a termelő teljesen tisztában van. Ezért a terméket már az előállítás során olyan súlyban, méretben (terjedelemben), csomagolásban, mozgatható - kezelhető kialakításban igyekszik fuvarozásra alkalmassá tenni, amit az felhasználhatóságának, műszaki értékének csökkenése nélkül megenged. Ezért is ritka az olyan eset, amikor a termék helyváltoztatásához különleges feltételeket és eszközöket kell kialakítani, illetve igénybe venni.
Fogalmazza meg, mi a szállítmányozó közgazdasági szerepe!
Maga a fuvarozás (az áru helyváltoztatásával járó teendők végrehajtása) értéknövelő tényező. Mint ilyen azonban nemcsak az ezzel járó művelet végrehajtásának költségeit tartalmazza, hanem azokat a ráfordításokat is, amelyek a gyártás vagy csomagolás során ennek feltételeit megteremtik, és ily módon az árufuvarozás végpontján az áru felhasználását lehetővé teszik.
A szállítmányozó a termelés (gyártás) és a felhasználás (beépítés, fogyasztás) közötti helyváltoztatás lehetőségeinek és költségeinek optimalizálásában betöltött szerepével az áru piaci versenyképességét befolyásoló tényezővé válik.
A szállítmányozó közgazdasági szerepét, jelentőségét a nemzetközi munkamegosztás, a gazdasági integrációk térhódítása csak tovább növeli. Az árutermelők nemcsak áruik termelési önköltségével, a minőséggel, a csomagolással, az esztétikai megjelenéssel, a piac ízlésének, igényességének kiszolgálásával, hanem a szállítmányozási költségeik terén is versenyeznek egymással.
Minél távolabb van földrajzilag a termelés és felhasználás helye az eladó és a vevő egymástól, annál jelentősebb tényező az árutovábbítási költség. Ez pedig nem egy esetben meghaladja az áru helyi termelési költségét. Mindebből következik, hogy a szállítmányozó munkájának közgazdasági szerepe a jövőben is csak növekedhet, s ha egyszer a parciális érdekek háttérbe szorulása révén a szállítmányozás logisztikai szervezése tovább tökéletesedik, és a kontinenseket is átfogja, a világpiac egyik igencsak befolyásos tényezőjévé válhat.

| Önellenőrző kérdések
1. Jelölje meg, az alábbiak közül melyikre igaz a következő állítás: az a művelet, amelyet az áru helyváltoztatása érdekében kell elvégezni!
| Fuvarozás.
| Szállítás.
| Szállítmányozás.
| Fuvaroztatás.
2. Jelölje meg, az alábbiak közül melyikre igaz a következő állítás: adásvételi ügylet teljesítése!
| Fuvarozás.
| Szállítás.
| Szállítmányozás.
| Fuvaroztatás.
3. Jelölje meg, az alábbiak közül melyikre igaz a következő állítás: vállalkozó megbízása az áru továbbításával!
| Fuvarozás.
| Szállítás.
| Szállítmányozás.
| Fuvaroztatás.
4. Jelölje meg, hogy földrajzi szempontok alapján milyen fuvarozásokat különböztetünk meg!
| Helyi.
| Városi.
| Helyközi.
| Országos.
| Nemzetközi.
5. Fogalmazza meg, mit értünk fuvarlevél és szállítólevél alatt!
6. Jelölje meg, kit nevezünk szállítmányozónak!
| Aki az árut a gyártótól a felhasználóig elszállítja.
| Az a fuvaroztató, aki nemzetközi szállítási feladatokat végez.
| Aki saját nevében, de megbízója költségére megköti a fuvarozási szerződéseket.
7. Jelölje meg, hogy az alábbiak közül ki lehet fuvaroztató!
| Csak az eladó és a szállítmányozó.
| Csak a vevő és a szállítmányozó.
| Az eladó, a vevő és a szállítmányozó is.
8 Jelölje meg az alábbiak közül a szállítmányozás közgazdasági szerepére igaz állításokat!
| A szállítmányozó közgazdasági szerepét csökkenti a nemzetközi munkamegosztás.
| A szállítmányozás az áru piaci versenyképességét befolyásoló tényező.
| A kontinensek közötti szállítmányozás a világpiac egyik befolyásos tényezőjévé válhat.
| A szállítmányozás költsége nem haladhatja meg meghaladja az áru helyi termelési költségét.